Document ID: 32011D0898

A BIZOTTSÁG VÉGREHAJTÁSI HATÁROZATA
(2011. december 21.)
az egyes román tejfeldolgozó létesítményekben feldolgozott, nem megfelelő nyers tej, valamint az ilyen létesítmények szerkezeti követelményeinek vonatkozásában a 852/2004/EK és a 853/2004/EK európai parlamenti és tanácsi rendeletben megállapított átmeneti intézkedésekről szóló 2009/852/EK határozat módosításáról
(az értesítés a C(2011) 9562. számú dokumentummal történt)
(EGT-vonatkozású szöveg)
(2011/898/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (1) és különösen annak 12. cikke második albekezdésére,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (2) és különösen annak 9. cikkére,
mivel:
(1)
A 852/2004/EK rendelet megállapítja az élelmiszer-ipari vállalkozók számára az élelmiszer-higiéniára vonatkozó általános szabályokat, amelyek többek között a veszélyelemzés és a kritikus szabályozási pontok elvein alapulnak. A rendelet előírja, hogy az élelmiszer-ipari vállalkozóknak meg kell felelniük bizonyos, az említett elveken alapuló eljárásoknak.
(2)
A 853/2004/EK rendelet az állati eredetű élelmiszerekre vonatkozóan különleges higiéniai szabályokat állapít meg az élelmiszer-ipari vállalkozók számára, és kiegészíti a 852/2004/EK rendeletben megállapított szabályokat. A 852/2004/EK rendeletben megállapított szabályok magukban foglalják a tejfeldolgozó létesítményekre vonatkozó szerkezeti követelményeket, a 853/2004/EK rendeletben megállapított szabályok pedig magukban foglalják az e létesítményekre vonatkozó szerkezeti követelményeket, illetve a nyers tejre és a tejtermékekre vonatkozó higiéniai követelményeket.
(3)
A 2009/852/EK bizottsági határozat 2. cikke (3) előírja, hogy a 852/2004/EK rendeletben és a 853/2004/EK rendeletben meghatározott bizonyos szerkezeti követelmények nem alkalmazandók 2011. december 31-ig az említett határozat mellékletében felsorolt román tejfeldolgozó létesítményekben.
(4)
A 2009/852/EK határozat előírja, hogy a 853/2004/EK rendelet követelményeitől eltérve a határozat II. mellékletben felsorolt tejfeldolgozó létesítményeknek engedélyezni kell, hogy 2011. december 31-ig továbbra is feldolgozhassanak megfelelő és nem megfelelő tejet, azzal a feltétellel, hogy a feldolgozást külön gyártósorokon végzik.
(5)
Emellett a 2009/852/EK határozat előírja, hogy az említett határozat III. mellékletében felsorolt egyes tejfeldolgozó létesítményeknek engedélyezni kell, hogy 2011. december 31-ig feldolgozhassanak megfelelő és nem megfelelő tejet, anélkül, hogy a feldolgozást külön gyártósorokon végeznék.
(6)
2011 szeptemberében Románia tájékoztatta a Bizottságot, hogy 2012 januárjától kezdődően minden egyes, a 2009/852/EK határozat I. mellékeltében felsorolt tejfeldolgozó létesítmény meg fog felelni a 852/2004/EK és a 853/2004/EK rendeletekben meghatározott szerkezeti követelményeknek. Következésképpen a 2009/852/EK határozat 2. cikkét el kell hagyni.
(7)
Ezért a 2009/852/EK határozat II. és III. mellékletét ennek megfelelően módosítani kell.
(8)
Románia tájékoztatta a Bizottságot, hogy a 2009/852/EK határozat hatálybalépése óta a 853/2004/EK rendelet követelményeinek megfelelő és a tagállam tejfeldolgozó létesítményeibe szállított nyers tej aránya jelentősen növekedett. Románia egy cselekvési tervet is kidolgozott a tagállam teljes tejtermelési láncára kiterjedően, az uniós szabályoknak való megfelelés biztosítása céljából.
(9)
A Románia által a 2009/852/EK határozat 6. cikke alapján benyújtott jelentés és az Élelmiszerlánc- és Állategészségügyi Állandó Bizottság 2011. október 17-i ülése alkalmával a román hatóságok által közölt információk szerint azonban Romániában a tejágazat helyzete még mindig nem felel meg a 853/2004/EK rendeletben meghatározott követelményeknek.
(10)
A jelenlegi helyzetet figyelembe véve, illetve annak érdekében, hogy alá ne ássák a román hatóságok eddigi erőfeszítéseit, indokolt a 2009/852/EK határozatban előírt intézkedések alkalmazását meghosszabbítani.
(11)
Romániának a továbbiakban is arra kell törekednie, hogy a 2009/852/EK határozat II. és III. mellékletében felsorolt létesítmények által feldolgozott tej megfeleljen a 853/2004/EK rendeletben meghatározott követelményeknek.
(12)
Romániának továbbra is figyelemmel kell kísérnie a helyzetet, és rendszeres jelentéseket kell benyújtania a Bizottságnak arról, milyen előrehaladást ért el az említett követelményeknek való teljes megfelelés tekintetében. A megfelelő intézkedéseket e jelentések következtetései alapján kell meghozni.
(13)
A 2009/852/EK határozatot ezért ennek megfelelően módosítani kell.
(14)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2009/852/EK határozat a következőképpen módosul:
1.
a 2. cikket el kell hagyni;
2.
a 3. cikkben a „2011. december 31-ig” szöveg helyébe a „2013. december 31-ig” szöveg lép;
3.
a 4. cikkben a „2011. december 31-ig” szöveg helyébe a „2013. december 31-ig” szöveg lép;
4.
a 6. cikk helyébe a következő szöveg lép:
„6. cikk
(1) Románia köteles évente jelentést küldeni a Bizottságnak azon előremutató intézkedésekről, amelyeket a 853/2004/EK rendeletben előírtaknak való megfelelés érdekében tettek a következők vonatkozásában:
a)
nem megfelelő tejet termelő gazdaságok;
b)
a nem megfelelő tej begyűjtési és szállítási rendszere.
Az első éves jelentést legkésőbb 2012. december 31-ig kell benyújtani a Bizottságnak, a második éves jelentést pedig legkésőbb 2013. október 31-ig.
A jelentéseket a IV. mellékletben megadott formanyomtatvány felhasználásával kell benyújtani.
(2) A Bizottság szigorúan felügyeli, hogy a II. és III. mellékletben meghatározott létesítményekben feldolgozott nyers tej megfeleljen a 853/2004/EK rendeletben meghatározott követelményeknek.
Amennyiben a Románia által benyújtott jelentések alapján a Bizottság úgy ítéli meg, hogy a követelményeket valószínűleg nem sikerül 2013. december 31-ig teljesíteni, megfelelő intézkedések javasol a helyzet orvoslására.”;
5.
a 7. cikkben a „2011. december 31-ig” szöveg helyébe a „2013. december 31-ig” szöveg lép;
6.
Az I., II. és III. melléklet e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2011. december 21-én.

Labels: 0
18
17
15